Greiði maður mútur hljóti einhvers að vera vænst aukalega Björgólfur Jóhannsson segist í samtali við Dagens Næringsliv í dag efast um að nokkrar mútugreiðslur hafi átt sér stað í tengslum við starfsemi Samherja í Namibíu , nú sé unnið í því að komast til botns í málinu og líklega verði hlutverki hans í forstjórastólnum lokið á útmánuðum 2020 . mbl.is / Hari „ Ísland uppsker sjaldan athygli á alþjóðavettvangi . Peningaþvættismál haustsins , svo ekki sé minnst á aðkomu DNB-bankans að því , sýnir hvort tveggja Samherja og stærsta banka Noregs í slæmu ljósi . “ Á þessum orðum hefst viðtal norska viðskiptadagblaðsins Dagens Næringsliv við Björgólf Jóhannsson , forstjóra Samherja , sem blaðið birtir í dag . „ Ég efast um að nokkrar mútugreiðslur hafi átt sér stað eða að fyrirtækið sé eða hafi verið flækt í nokkuð ólögmætt , “ hefur blaðið eftir Björgólfi sem segist telja að uppljóstrarinn Jóhannes Stefánsson hafi verið einn að verki . DN vitnar því næst í bréf sem Björgólfur sendi öllu starfsfólki Samherja í síðustu viku , þar sem hann gagnrýnir þá aðferðafræði Jóhannesar að velja úr tæplega helming tölvupóstsamskipta sinna við aðra starfsmenn fyrirtækisins um viðskipti Samherja í Namibíu og birta á Wikileaks . „ Augljóst er að aðeins valdir tölvupóstar eru birtir á Wikileaks , “ hefur DN eftir Björgólfi , „ við veltum því til dæmis fyrir okkur hvers vegna ekkert er birt frá árinu 2015 . “ DN ræddi einnig við Jóhannes Stefánsson sem segir frekari tölvupóstbirtingar væntanlegar , hann hafi í fyrstu lotu aðeins valið það sem honum hafi þótt mikilvægast að kæmi fram fyrst . Einhvers staðar maðkur í mysunni „ Aðgerðirnar í Namibíu voru dálítið „ messy “ . Stjórni maður fyrirtæki og er sagt upp geta ástæðurnar fyrir því ekki verið margar . Einhvers staðar var maðkur í mysunni og eitthvað fór greinilega úrskeiðis , “ segir Björgólfur og vísar til þess þegar Jóhannesi var sagt upp störfum sem stjórnanda Namibíufélaga Samherja árið 2016 . Blaðamaður DN spyr Björgólf því næst út í greiðslur til eignarhaldsfélags í Dubaí í eigu James Hatuikulipi , fyrrverandi stjórnarformanns namibísku ríkisútgerðarinnar Fishcor , sem haldið hafi áfram allt fram á þetta ár , þrátt fyrir að Jóhannes væri þá löngu hættur störfum . Björgólfur segir ekkert benda til þess að þær greiðslur hafi verið ólöglegar , þar hafi einfaldlega getað verið um löglegar greiðslur fyrir fiskikvóta að ræða auk greiðslna fyrir ráðgjafaþjónustu . „ Þetta voru kvótar frá yfirvöldum sem við skulum vona að hafi verið lögum samkvæmt , Samherji fékk enga kvóta umfram það , “ svarar hann spurningu blaðamanns um lögmæti greiðslnanna til félags Hatuikulipis . „ Þekki ekki bakgrunn starfseminnar í Afríku “ „ Er það vani ykkar [ Samherja ] að greiða einkaaðilum þegar þið fáið úthlutað kvóta erlendis ? “ spyr blaðamaður þá . „ Því get ég ekki svarað , málið sætir nú rannsókn . Berist manni reikningur fyrir þjónustu eða kvóta þá greiðir maður hann , “ svarar Björgólfur og vísar því á bug að nokkrar ólögmætar greiðslur hafi átt sér stað . „ Okkur bárust reikningar frá fyrirtækjum sem seldu kvóta og við greiddum þá . “ DN fer þá yfir rannsókn norsku lögmannsstofunnar Wiborg Rein auk rannsóknar efnhagsbrotadeildar norsku lögreglunnar , Økokrim , og yfirvalda á Íslandi . Umsvif Samherja í Namibíu hafi numið um 50 milljónum Bandaríkjadala á ári síðustu ár . „ Hafið þið tekið þessi viðskipti fyrirtækisins til ítarlegrar skoðunar ? “ spyr blaðamaður . „ Því get ég ekki svarað af öryggi , einfaldlega vegna þess að ég þekki ekki bakgrunn starfseminnar í Afríku , þetta er annar heimur . Ég þykist þess hins vegar fullviss að við höfum fengið kvóta eftir löglegum leiðum í öllum löndum , “ segir Björgólfur við DN og bætir því við að greiði maður mútur hljóti þess að vera vænst að fá eitthvað aukalega í staðinn . „ Og Samherji fékk kvóta , “ skýtur blaðamaður inn í . „ En fyrir þá var greitt sama verð og önnur fyrirtæki greiddu , “ svarar Björgólfur . Bankinn grafist fyrir um lögmæti Talið berst nú að greiðslum sem fóru um reikninga fyrirtækisins Cape Cod Fs á Marshall-eyjum hjá DNB-bankanum , reikninga sem bankinn hafi svo lokað , og svarar Björgólfur því til að þar hafi verið um launagreiðslur til sjómanna að ræða . „ Hefði DNB átt að kanna það betur til hverra greiðslur gegnum félög Samherja á Kýpur fóru ? “ spyr blaðamaður þá . „ Það er vafamál hvað þeir [ bankinn ] hefðu þá átt að uppgötva . Þegar um náin viðskiptatengsl er að ræða gengur maður út frá því að bankinn geri allt sem í hans valdi stendur til að grafast fyrir um lögmæti peninga og uppruna þeirra . Hvor tveggja fyrirtækin , DNB og Samherji , eru meðvituð um alvöru málsins enda er málið nú rannsakað af hálfu beggja , “ segir Björgólfur . Blaðamaður vill þá vita hvort Björgólfur telji að bankinn hefði átt að stöðva greiðslur til félags Hatuikulipis í Dubaí , vitandi af pólitískum tengslum eiganda þess ( n. politisk eksponert person ) og svarar Björgólfur því til að áður en slíkt sé gert þurfi að liggja fyrir hvort greiðslurnar séu í raun ólögmætar . „ Nú er eigandi þessara reikninga í fangelsi , “ segir blaðamaður . „ Já , hann er borinn sökum en hefur ekki hlotið dóm , “ bendir Björgólfur á , „ við höfum lagt fram öll þau skjöl sem DNB hefur beðið um . Nú ætlum við okkur að draga fram í dagsljósið hvað það var sem átti sér stað og svo munu til þess bær yfirvöld vega og meta afleiðingar þess . Ég hugsa að mínu hlutverki þarna verði lokið á fyrsta fjórðungi nýs árs , “ lýkur hann máli sínu .